TARYBOS REGLAMENTAS (EB) Nr. 1360/2008
2008 m. gruodžio 2 d.
iš dalies keičiantis Reglamentą (EB) Nr. 332/2002 dėl priemonės, teikiančios vidutinės trukmės finansinę pagalbą valstybių narių mokėjimų balansams, sukūrimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 308 straipsnį,
atsižvelgdama į Komisijos pasiūlymą, pateiktą pasikonsultavus su Ekonomikos ir finansų komitetu,
atsižvelgdama į Europos Parlamento nuomonę,
atsižvelgdama į Europos centrinio banko nuomonę,
kadangi:
(1)
Didelis šiuo metu euro zonai nepriklausančių valstybių narių skaičius turi poveikį Bendrijos vidutinės trukmės finansinės pagalbos galimam poreikiui ir dėl šios priežasties bei dėl tarptautinės padėties pokyčių reikia smarkiai padidinti valstybėms narėms suteikiamų dar nepanaudotų paskolų sumos aukščiausią ribą, nustatytą Reglamente (EB) Nr. 332/2002 (1), nuo 12 mlrd. EUR iki 25 mlrd. EUR. Prireikus skubiai peržiūrėti aukščiausią ribą, atitinkamos institucijos turėtų veikti greitai savo atitinkamos kompetencijos ribose.
(2)
Todėl Reglamentą (EB) Nr. 332/2002 reikėtų atitinkamai iš dalies pakeisti,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 332/2002 iš dalies keičiamas taip:
1 straipsnio 1 dalies antra pastraipa pakeičiama taip:
„Pagal šią priemonę valstybėms narėms suteikiamų dar nepanaudotų paskolų suma apribojama iki 25 mlrd. EUR dydžio pagrindinės sumos.“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. gruodžio 2 d.